Document ID: 32013R1065

REGOLAMENT TAL-KUMMISSJONI (UE) Nru 1065/2013
tat-30 ta’ Ottubru 2013
li jemenda l-Anness III tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi ta’ xorb spirituż
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi ta’ xorb spirituż u li jħassar ir-Regolament tal-Kunsill (KEE) Nru 1576/89 (1), u b’mod partikolari l-Artikolu 17(8) tiegħu,
Billi:
(1)
Ir-Repubblika tal-Perù applikat biex tirreġistra “Pisco” bħala indikazzjoni ġeografika fl-Anness III tar-Regolament (KE) Nru 110/2008, skont il-proċedura prevista fl-Artikolu 17(1) ta’ dak ir-Regolament. “Pisco” huwa l-ispirtu tal-frott tradizzjonalment prodott fil-Perù, mill-fermentazzjoni u d-distillazzjoni tal-għeneb.
(2)
L-ispeċifikazzjonijiet ewlenin tal-fajl tekniku għal “Pisco” ġew ippubblikati f’Il-Ġurnal Uffiċjali tal-Unjoni Ewropea (2) għall-finijiet tal-proċedura ta’ oġġezzjoni, skont l-Artikolu 17(6) tar-Regolament (KE) Nru 110/2008. Peress li l-Kummissjoni ma rċeviet l-ebda oġġezzjoni skont l-Artikolu 17(7) tar-Regolament (KE) Nru 110/2008, din id-denominazzjoni għandha tiddaħħal fl-Anness III ta’ dak ir-Regolament.
(3)
Skont il-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra, approvat bid-Deċiżjoni tal-Kunsill 2002/979/KE (3), “Pisco” hija denominazzjoni protetta għal xarbiet spiritużi li joriġinaw fiċ-Ċilì. Għalhekk, għandu jiġi kkjarifikat li l-protezzjoni tal-indikazzjoni ġeografika “Pisco” għal prodotti li joriġinaw fil-Peru ma jxekklux l-użu ta’ tali denominazzjoni għal prodotti li joriġinaw fiċ-Ċilì.
(4)
Għalhekk, ir-Regolament (KE) Nru 110/2008 għandu jiġi emendat skont dan.
(5)
Il-miżuri previsti f’dan ir-Regolament huma konformi mal-opinjoni tal-Kumitat għax-Xorb Spirituż,
ADOTTAT DAN IR-REGOLAMENT:
Artikolu 1
Fl-Anness III tar-Regolament (KE) Nru 110/2008, fil-kategorija ta’ prodott Nru “9. Spirtu tal-frott” tiżdied l-annotazzjoni li ġejja:
“Pisco (*)
Il-Perù
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Ottubru 2013.

Labels: 3
18
17